Virallinen lehti nro C 287 , 30/10/1995 s. 0196



B4-1225, 1230, 1251, 1269, 1281 ja 1289/95 Päätöslauselma Nigeriasta Euroopan parlamentti, joka - ottaa huomioon Nigerian poliittisen, sosiaalisen ja taloudellisen tilanteen huononemisen, joka on vahvistettu Nigerian tilannetta koskevissa selvityksissä, joita ovat tehneet Amnesty International, kansainyhteisön instituutin viimeaikainen valtuuskunta ja Nigerian kansalaisvapausyhdistys, - ottaa huomioon Euroopan unionin 4. lokakuuta 1995 Nigeriasta antaman julkilausuman, - ottaa huomioon aiemmat Nigeriaa koskevat päätöslauselmansa, A. ottaa huomioon kenraali Sani Abachan 1. lokakuuta 1995 antaman ilmoituksen siitä, että siviilivalta palautetaan vasta 1. lokakuuta 1998, B. muistuttaa, että kenraali Sani Abacha kaappasi vallan Nigeriassa 17. marraskuuta 1993 sotilasvallankaappauksella, C. kiinnittää huomiota siihen, että vallankaappauksen jälkeen kenraali Abacha lakkautti kaikki Nigerian demokraattiset toimielimet, mukaan lukien lainsäädäntöelimet, puolueet sekä kansalliset ja paikalliset vaaliviranomaiset, D. pahoittelee erityisesti kuolemantuomion järjestelmällisempää käyttämistä, mukaan lukien julkisten teloitustilaisuuksien järjestäminen, E. muistuttaa, että 40 poliittisten oppositioryhmien johtajaa, jotka pyrkivät varmistamaan kesäkuun 1993 mitätöityjen presidentinvaalien voittajan virkaanastumisen, tuomittiin heinäkuussa 1995 petoksesta salaisessa oikeudenkäynnissä ja 13 heistä tuomittiin kuolemaan, F. on erittäin huolestunut siitä, että Ken Saro-Wiwa, joka on Ogoni-yhteisön pasifistinen johtaja ja joka on kampanjoinut Ogoni-alueilla toimivien suurten öljy-yhtiöiden aiheuttamaa ympäristön, maan ja satojen tuhoutumista vastaan, on tuomittu kuolemaan, G. ei pidä hyväksyttävänä sitä, että komissio ja neuvosto asettavat pakotteita Nigeriaa köyhemmille maille järjestelmällisen ihmisoikeuksien loukkaamisen ja demokraattisten perusperiaatteiden loukkaamisen takia, mutta eivät keskeytä Lomén sopimuksen soveltamista Nigeriaan, 1. Kehottaa jälleen kerran vapauttamaan kaikki mielipidevangit ja kaikki poliittiset vangit, mukaan lukien päällikkö Abiola, joka voitti vuoden 1993 mitätöidyt presidentinvaalit, Ken Saro-Wiwa, kenraali Obasanjo ja Yar'Adua; 2. Ottaa huomioon kenraali Abachan 1. lokakuuta 1995 tekemän päätöksen muuntaa 13 väitetystä petoksesta tuomitun oppositiopoliitikon kuolemanrangaistus ja on pahoillaan siitä, että kyseiset 13 henkilöä ja loput 27 neljästäkymmenestä oppositiopolitiikosta ovat edelleen vangittuina ja että kaikkia 40 vankia koskenee tällä hetkellä elinkautinen tuomio; 3. Pyytää, että perustetaan riippumaton ja puolueeton kansainvälinen tutkintaelin tutkimaan murhia ja ilman oikeuskäsittelyä toteutettavia teloituksia, jotta vastuussa olevat saadaan oikeuden eteen kansainvälisten standardien mukaisesti; 4. Vaatii, että Nigerian oikeusjärjestelmässä kaikille on välittömästi myönnettävä täydet puolustautumisoikeudet, mukaan lukien oikeus saada avukseen valitsemansa asianajaja, riittävästi aikaa valmistella puolustusta ja oikeus vedota korkeampaan itsenäiseen oikeusasteeseen; 5. Pitää erittäin epätyydyttävänä kenraali Abachan 1. lokakuuta 1995 antamaa ilmoitusta siitä, että presidentinvaalit ja yleiset vaalit järjestetään mahdollisesti syyskuussa 1998, ja katsoo, että ilmoituksella pyritään kansainvälisen kritiikin rauhoittamiseen eikä se sisällä todellista tai vakuuttavaa taetta kehityksestä; 6. Edellyttää, että Nigerian hallitus panee välittömästi täytäntöön seuraavat: a) demokraattisen prosessin palauttaminen, eli vuoden 1993 presidentin vaalien tuloksen noudattaminen; b) sellaisen hallintojärjestelmän palauttaminen, jossa kunnioitetaan toimeenpano-, lainsäädäntö- ja tuomiovallan selkeää erottelua; c) joukkotiedotusvälineiden toimintavapaus- ja järjestäytymisvapaus, mukaan lukien puolueet; d) armeijan vetäytyminen Ogoni-alueelta 7. Pyytää, että Nigerian eri alueiden edustajia kuullen laaditaan maan ja erityisesti Ogoni-alueen jälleenrakentamiseksi ympäristöllisesti kestävä ohjelma, johon ulkomaisten öljy-yhtiöiden on osallistuttava; 8. Pyytää komissiota, neuvostoa ja jäsenvaltioita tiukentamaan olemassa olevia rajoituksia, jotka koskevat viisumien myöntämistä nigerialaisille virkamiehille, ja varmistamaan aseiden myynnin lopettamisen Nigerialle, jotta voidaan lisätä Nigerian hallintoon kohdistettavaa painostusta demokraattisen prosessin palauttamiseksi; 9. Pyytää komissiota ja neuvostoa viipymättä keskeyttämään Lomén sopimuksen soveltaminen Nigeriaan ja noudattamaan vihdoinkin sopimuksen 5 artiklaa ja palauttamaan sen uskottavuus; 10. Kehottaa unionia tarkastelemaan mahdollisuutta asettaa taloudellisia sanktioita, jos pakkokeinoja jatketaan; 11. Pyytää, että kansainyhteisön maat eivät protestinomaisesti kutsu nykyisen Nigerian hallinnon edustajia marraskuussa 1995 pidettävään kansainyhteisön valtionpäämiesten tapaamiseen; 12. Kehottaa puhemiestään välittämään tämän päätöslauselman neuvostolle, komissiolle, Yhdistyneiden kansakuntien turvallisuusneuvostolle, OAU:lle, Nigerian hallitukselle, AKT-EU-yhteiskokouksen puheenjohtajille ja kansainyhteisön pääsihteerille.